送陳郎中泗州得替
作者：强至
朝代：宋

paragraphs: 歷選臨淮守，多聞政術偏。
若柔非似水，即是急如弦。
下吏或弄法，屬僚時竊權。
邀權沸鐘鼓，市譽飾庖籩。
此弊歲月久，何人才業全。
我公來作郡，衆口悉稱賢。
寬猛履中道，勤勞經比年。
憲章難爾枉，綱紀自吾專。
間喜文字飲，懶開歌舞筵。
迎賓常倒屣，酌水每留錢。
無愧古循吏，豈同今備員。
頻陞功狀最，宜待寵章甄。
上意深嘉乃，高懷遽撇然。
琳宮願監董，鈴閣厭拘牽。
帝惜惟良去，公逾所請堅。
俄聞拜俞詔，得往閱陳編。
未可謀真隠，行當被峻遷。
散材蒙剪拂，殊遇絕夤緣。
有立期他日，無望報二天。
聊將感知淚，灑送北歸船。